Oud-All Black-slot sterf kort ná spanmaat | Netwerk24
Oud-All Black-slot sterf kort ná spanmaat
22 Desember 2019 13:50
Enkele dae nadat hy die grafrede by die begrafnisdiens van sy oud-All Black-spanmaat Brian (Jazz) Muller gelewer het, is die voormalige slot Sam Strahan ook dood.
Sam Strahan (voor) vir Manawatu in aksie. Foto: Facebook | Manwatu Rugby
Luidens 'n berig op nzherald.co.nz is Strahan, wat in 45 wedstryde en 17 toetse vir Nieu-Seeland gespeel het, Saterdag skielik by sy huis in Kiwitea oorlede. Hy was 74 jaar oud.
Nes Muller, 'n stut, was Strahan lid van Brian Lochore se All Black-span wat in 1970 in Suid-Afrika getoer het.
Strahan het in drie van die toetse gespeel in die reeks wat die Springbokke met 3-1 gewen het. Hy en die legendariese Colin Meads het gereeld die slotpaar gevorm.
Hy het sy debuut in 1967 teen Australië gemaak en sy laaste toets in 1973 was teen Engeland.
Die New Zealand Herald se webwerf berig dat Strahan een van die grotes van die provinsie Manawatu was. Hy het in 70 wedstryde vir dié span gespeel.